KIRJALLINEN KYSYMYS E-2548/02 esittäjä(t): Erik Meijer (GUE/NGL) komissiolle. Katalysaattoreiden ja vähärikkisten polttoaineiden käyttö keinona vähentää valtameriliikenteen suurta osuutta ilman saastumiseen.



Virallinen lehti nro 092 E , 17/04/2003 s. 0185 - 0186



KIRJALLINEN KYSYMYS E-2548/02 esittäjä(t): Erik Meijer (GUE/NGL) komissiolle (12. syyskuuta 2002) Aihe: Katalysaattoreiden ja vähärikkisten polttoaineiden käyttö keinona vähentää valtameriliikenteen suurta osuutta ilman saastumiseen 1. Mitä toimenpiteitä valmistellaan Euroopan unionissa EU:n jäsenvaltioissa rekisteröityjen valtamerilaivojen osalta samoin kuin muista maista tulevien raskaasti saastuttavien laivojen tulon sallimisesta, jotta voitaisiin ennakoivasti yhdessä Kansainvälisen merenkulkujärjestön kanssa ryhtyä tehokkaisiin toimiin ja vähentää valtamerilaivojen aiheuttamia kasvihuonekaasupäästöjä mahdollisimman paljon sekä kannustaa merenkulkujärjestöä luomaan tarkoituksenmukaista sääntelyä? 2. Tuleeko voimaan velvoite käyttää Pohjanmeren ja Itämeren liikenteessä polttoöljyä, jonka rikkipitoisuus on korkeintaan 1,5 prosenttia, 31. joulukuuta 2002 kuten vuonna 1997 edellytettiin, vai myöhästyykö asia sen takia, että 15 lippuvaltiota, jotka yhdessä edustavat 50 prosenttia maailman valtamerilaivastokapasiteetista, eivät vielä ole ratifioineet Marpol-yleissopimuksen liitettä VI? 3. Onko kysymyksessä 2 tarkoitettua polttoöljyä riittävästi saatavissa kaikissa EU:n jäsenvaltioiden satamissa vai jatkuuko vuoden 2001 alussa todettu tilanne (kirjallinen kysymys E-0407/01(1)), jossa polttoöljyä, jonka rikkipitoisuus on yksi prosentti tuotetaan vain rajoitetusti ja sen saatavuuskin on rajoitettua, samalla kun sen hinta on huomattavasti korkeampi kuin rikkipitoisuudeltaan kolmeprosenttisen polttoöljyn ja kun samalla otetaan lisäksi huomioon korkeammat kuljetuskustannukset? 4. Voiko komissio ilmoittaa jokaisen jäsenvaltion osalta ja koko Euroopan unionin osalta, kuinka monta prosenttia EU:n jäsenvaltioissa rekisteröidyistä valtamerilaivoista on varustettu katalysaattorilla? 5. Missä määrin toiset jäsenvaltiot noudattavat Ruotsin esimerkkiä, jonka mukaan taloudelliset kannustimet edistävät vähärikkisen polttoöljyn käyttöä? Kannustaako komissio valtioita asiassa ja jos ei kannusta, niin mitkä ovat syyt? (1) EYVL C 318 E, 13.11.2001, s. 45. Margot Wallströmin komission puolesta antama vastaus (22. lokakuuta 2002) Komissio viimeistelee parhaillaan yhteisön strategiaa merialuksista peräisin olevien, ilmakehään joutuvien päästöjen vähentämiseksi. Strategiaan kuuluu neuvoston direktiiviä 1999/32/EY(1) koskeva muutosehdotus merialusten polttoaineiden rikkipitoisuuden raja-arvoista. Aikaisemmin tänä vuonna järjestettiin strategiaa koskeva kuulemismenettely, ja hiljattain on saatu päätökseen useita komission tutkimuksia. Lisätietoja asiasta löytyy osoitteesta: http://www.europa.eu.int/comm/environment/air/transport.htm 3. 1. Kasvuhuonekaasupäästöjen osalta tulevassa yhteisön strategiassa vahvistetaan sitoumukset, jotka tehtiin kuudennessa ympäristöohjelmassa(2). Kuudennessa ympäristöä koskevassa toimintaohjelmassa edellytetään komission yksilöivän ja toteuttavan erityisiä toimia meriliikenteestä aiheutuvien kasvihuonekaasupäästöjen vähentämiseksi, mikäli tällaisista toimista ei sovita Kansainvälisessä merenkulkujärjestössä (IMO) vuoteen 2003 mennessä. Komissio työskentelee parhaillaan yhdessä jäsenvaltioiden kanssa koordinoidun yhteisön kannan laatimiseksi IMO:n kanssa järjestettäviä neuvotteluja varten. On hyvin todennäköistä, että IMO hyväksyy kasvihuonepäästöjä koskevan strategian vuoden 2003 aikana. 2. Alusten aiheuttaman meren pilaantumisen ehkäisemisestä tehdyn yleissopimuksen (Marpol) liitteen VI osalta rikin oksidien päästöjen valvonta-alueet Pohjanmerellä ja Itämerellä eivät tule voimaan 31. joulukuuta 2002. Liite VI tulee voimaan 12 kuukautta sen jälkeen, kun sen ovat ratifioineet 15 lippuvaltiota, joiden yhteenlaskettu osuus maailman koko kauppalaivaston bruttovetoisuudesta on vähintään 50 prosenttia. Tähän mennessä seitsemän lippuvaltiota, joiden yhteinen osuus on 26 % bruttovetoisuudesta, on ratifioinut liitteen. Komission ehdotukseen direktiivin 1999/32/EY muuttamiseksi sisältyy muun muassa säädöksiä, joiden tarkoituksena on panna tehokkaasti täytäntöön rikin oksidien päästöjen valvonta-alueet. 3. Mitä taas tulee rikkipitoisuudeltaan alle 1,5-prosenttiseen polttoöljyyn, Beicip Franlabin hiljattain komissiolle tekemässä tutkimuksessa todettiin, että yhteisössä myytävän polttoöljyn rikkipitoisuus on keskimäärin 2,5 %. Kahdessa jäsenvaltiossa raskaiden polttoöljyjen keskimääräinen rikkipitoisuus on alle 2 % ja kahdessa jäsenvaltiossa se on yli 3 %. Samassa tutkimuksessa todettiin, että yhteisön markkinoilla voidaan tarjota noin 5 miljoona tonnia rikkipitoisuudeltaan 1,5-prosenttista raskasta polttoöljyä edulliseen hintaan. 4. Komissiolla ei ole tällä hetkellä tietoa yhteisön lipun alla purjehtivien katalysaattoriteknologialla varustettujen alusten lukumäärästä. 5. Mitä tulee taloudellisiin kannustimiin, tietyt yhteisön satamat, kuten Hampuri ja Rotterdam, myöntävät alennuksen satamamaksuista aluksille, jotka käytävät vähärikkistä polttoöljyä. Muut jäsenvaltiot eivät ole noudattaneet Ruotsin esimerkkiä eriytettyjen väylämaksujen suhteen. Tämä johtuu luultavasti siitä, että useilla jäsenvaltioilla ei ole valmista kansallista väylämaksujärjestelmää, jonka ne voisivat mukauttaa. Osana tulevaa yhteisön strategiaa komissio tarkastelee parhaillaan mahdollisuutta täydentää lainsäädäntöä markkinaperusteisilla välineillä päästöjen vähentämiseksi. (1) Tiettyjen nestemäisten polttoaineiden rikkipitoisuuden ja direktiivin 93/12/ETY muuttamisesta 26. huhtikuuta 1999 annettu neuvoston direktiivi 1999/32/EY, (EYVL L 121, 11.5.1999). (2) Euroopan parlamentin ja neuvoston 22. heinäkuuta 2002 tekemä päätös N:o 1600/2002/EY kuudennesta ympäristöä koskevasta yhteisön toimintaohjelmasta (EYVL L 242, 10.9.2002).